**Bili smo na Brionih**

Na zboru članov Občinske organizacije borcev za vrednote NOB Mirna smo se dogovorili, da bomo letošnji Dan mladosti preživeli na Brionih. No, dokončno smo potovali proti željeni lokaciji dva dni pred praznikom in sicer zaradi prezasedenosti. Zbralo se nas je dokaj veliko število članov ZB Mirna in simpatizerjev NOB. Napoved vremena je bila obetavna, mirno in sončno. Na hrvaški strani se nam je pridružil vodič turistične agencije ter nam slikovito in obširno predstavil naravne znamenitosti pokrajine, po kateri smo se vozili do pristanišča Fažana. Tu smo se v prelepem sončnem vremenu vkrcali na ladjo, ki nas je s pogledom na modro morje pripeljala na naš končni cilj, Brione.

Po otoku nas je na 10 kilometrov dolgo vožnjo popeljal turistični vlakec. Vodička nam je postregla z mnogimi podatki o zgodovini otočja Brioni. Med vožnjo se nam je pogled ustavljal v prelepi naravi in sredozemskem rastju. Safari park je neklasičen živalski vrt, v katerem so živali, ki jih je tovariš Tito prejel v dar od svetovno znanih državnikov: slonica Lanka, ki jo je podarila Indira Gandhi, atrakcija je papagaj Koki, uživali smo v pogledu na noje, pave, koze, stepske in gorske zebre…

Tito je po 2. svetovni vojni na Brionih preživljal približno šest mesecev letno. Sprejel je ogromno poznanih in vplivnih politikov tedanjega časa, zametki neuvrščenih so bili postavljeni leta 1953 z Brionsko deklaracijo o neuvrščenosti, ki so jo podpisali Tito, Naser in Nehru na Brionih. Tito je gostil tudi veliko poznanih osebnosti iz sveta filma kot so Richard Burton, Elizabeth Taylor, Sophia Loren.

Veliko fotografskih dokazov s srečanj predsednika bivše države z svetovnimi državniki je obeleženo v spominskem muzeju, ki smo si ga z zanimanjem ogledali.

1.11.1983 so Brioni razglašeni v narodni park in spominsko območje. Po razpadu Jugoslavije otočje pripada Hrvaški, nekatere vile so postale državne rezidence, nekatere oddajajo v najem.

V prijetnem vzdušju in polni lepih vtisov smo se po okusnem kosilu napotili proti domu.

Zapisala Breda Baranašič